FANTINA-TA-WEB	Qu’apertien aguesti èssers ara grana espècia neutra; impotents, parasits, nuls, qu’an un shinhau de terren, un shinau de pegaria e un shinhau de bualh, que serien rudes en un salon, e se cren cavalièrs en ua tauèrna; que diden: es mèns prats, es mèns bòsqui, es mèns colons; que fiulen as actritzes deth teatre entà hèr veir que son persones de gust; que pelegen damb es oficiaus dera garnison entà demostrar que son gent que s’ac vau; que cacen, humen, dancen, beuen, flairen a tabac, hèn ath bilhard, guarden as viatjaires que baishen dera diligéncia, demoren en cafè, mingen en ostau, an un gosset que rosigue es uassi dejós dera taula, e ua aimanta que mèstre es plats ath dessús; qu’estauvien ua sodada, exagèren es mòdes; admiren era tragédia, mensprèden as hemnes, gasten es bòtes vielhes, còpien a Londres a trauèrs de París, e a París a trauèrs de Pont-a-Musson, envielhissen enlordidi, non trabalhen, non servissen entad arren e tanpòc damnatgen guaire.